Axopar 28
**Axopar Boats Oy** on suomalainen venevalmistaja. Liikevaihdolla mitattuna se on alallaan Suomen suurin.

Historia
--------

Yrityksen perustivat Sakari Mattila ja Janne Viitala. Axopar Boats Oy:n kehitystyö alkoi vuonna 2013 ja yhtiö aloitti toimintansa vuonna 2014. Nimi Axopar on yhdistelmä perustajan aiemmin perustamien yritysten nimistä. 

Axopar Boatsin ensimmäinen venemalli *Axopar 28* esiteltiin Helsingin venemessuilla vuonna 2014. 28-jalkainen vene palkittiin *European Power Boat of the Year,* *Best of Boats* ja *Motorboat of the Year* -palkinnoilla. Sen versio *Axopar 28 Cabin* sai Yhdysvalloissa *Boat of the Year* -palkinnon ensimmäisenä eurooppalaisena veneenä. Vuodesta 2014 vuoteen 2016 mennessä mallia oli valmistettu 270 kappaletta ja sitä oli myyty 25 eri maahan. 

Yritys palkittiin myyntiverkostonsa nopeasta laajentumisesta *International Boat Builder Awards* -palkinnolla vuonna 2016. 

Sakari Mattila luopui omistuksistaan yrityksessä vuonna 2018

Vuonna 2020 Axoparin liikevaihto nousi 78,8 miljoonaan euroon, ja siitä tuli liikevaihdolla mitattuna suurin suomalainen venevalmistaja. Vuonna 2021 yrityksen liikevaihto oli 106,8 miljoonaa euroa ja se työllisti 47 henkilöä.

Tuotteet
--------

Axopar-veneet muistuttavat ulkoisesti RIB-kumiveneitä, mutta Axoparit eivät ole kumi- vaan lasikuituveneitä. Axoparin kaikki mallit ovat perämoottoriveneitä. Bensiinikäyttöinen perämoottori on dieselkäyttöistä sisäperämoottoria edullisempi vaihtoehto, ja sen ansiosta myös veneen kokonaispaino ja polttoaineenkulutus pysyvät alhaalla. 

Axopar-veneet on suunniteltu niin, että niiden runko, runkopalkisto ja kansi muodostavat yhdessä monokokkirakenteen. Muotoilun ansiosta 28-jalkaisten veneiden avoversiot painavat vain 1 690 kiloa ja hytilliset 1 750 kiloa, kun perinteisillä menetelmillä valmistettuna ne painaisivat puolta enemmän. 

Veneet tehdään modulaarisella rakenteella, jolloin yksi perusmalli voidaan helposti muuntaa esimerkiksi viiteen eri versioon kuluttajan mieltymysten mukaisesti.

Vuonna 2022 Axoparin mallistoon kuuluu 10 venemallia, joiden pituudet vaihtelevat välillä 7,2 m – 13,90 m. Halvin malli maksaa 29 800 €.

13,90-metrinen, kolmen 300-hevosvoimaisen perämoottorin työntämä malli Axopar 45 esiteltiin 2022.

Axopar-veneitä suunnittelee Navia Design Suomessa. 

### Mallinimet

Axopar-vene
* Open – avoin tuulilasivene
* Cabin – umpiohjaamollinen versio
* XC tai Cross Cabin – ohjaushytillä varustettu versio
* Spyder – kokonaan avoin versio
* TT tai T-Top – lyhyellä katoksella varustettu versio
* Sun Top – pitkällä katoksella ja viistolla tuulilasilla varustettu versio
* Cross Top – korkealla, etukenolla tuulilasilla ja pitkällä katoksella varustettu versio

Valmistus
---------

Lasikuituveneet laminoidaan käsin. Veneet valmistaa Puolassa toimiva alihankkija Slepsk, joka on Euroopan suurimpia venetehtaita. Puolassa työntekijöiden palkkataso on karkeasti sanottuna kolmasosa Suomen palkoista.

Myynti
------

Yli 60 prosenttia yrityksen veneistä viedään Euroopan ulkopuolelle. Vuonna 2017 yrityksellä on jälleenmyyjiä 30 maassa yli 50 .

Lähteet
-------

1. 1 2 3 4 5 6 7 8 9 10  Vaasalaisvene Axopar kiri kahdessa vuodessa ensiesittelystään Euroopan parhaaksi *Yle Uutiset*.  12.2.2016. Viitattu 20.6.2022.
2. 1 2 3 4  Paula Nikula: Axoparin sporttinen vene on suunniteltu kovaan keliin *Tärkeimmät talousuutiset | Kauppalehti*. Viitattu 21.6.2022.
3. ↑  YTJ - Yritys- ja yhteisötietojärjestelmä - Yrityshaku *tietopalvelu.ytj.fi*. Viitattu 20.6.2022.
4. 1 2 3 4  Paula Nikula: Uusi venebrändi Suomesta: Axopar *Tärkeimmät talousuutiset | Kauppalehti*. Viitattu 20.6.2022.
5. ↑  Ensimmäinen voittaja Euroopasta - Axopar 28 Cabin on Vuoden vene 2020 Yhdysvalloissa *Kipparilehti.fi*.  18.12.2020. Viitattu 21.6.2022.
6. ↑  Janne Pöysti: Kultaisen Nuijan hyvästä hallitustyöstä voittanut Axopar Boats sai uutta vauhtia koronasta - "Olemme kolmen vuoden kuluttua tuplanneet liikevaihtomme" *Tärkeimmät talousuutiset | Kauppalehti*. Viitattu 20.6.2022.
7. 1 2 3  Axopar Boats Oy | Yrityksen tiedot *Taloussanomat*. Viitattu 20.6.2022.
8. ↑  Axopar - Live Your Adventure! *Axopar Boats*. Viitattu 20.6.2022. (englanniksi)
9. 1 2 3 4 5 6  Axopar 45 XC Cross Cabin (2022–) – Järjen jättiläinen *www.totalvene.fi*. Viitattu 21.6.2022.
10. ↑  Paula Nikula: Maailmassa on parikymmentä superjahtien suunnittelijaa, joista yksi on suomalainen Jarkko Jämsén *Tärkeimmät talousuutiset | Kauppalehti*. Viitattu 20.6.2022.
11. 1 2 3  Axopar 28 Cabin - Pojasta polvi paranee *Kipparilehti.fi*.  19.8.2014. Viitattu 21.6.2022.
12. 1 2 3 4  Axopar 45 (2022–) – Isompana kuin koskaan *www.totalvene.fi*. Viitattu 21.6.2022.
13. ↑  Tapio Mainio: Venealan yritys sijoitti tuotekehitykseen 1,5 miljoonaa euroa –liikevaihto kasvoi 40 prosenttia *Helsingin Sanomat*.  6.10.2016. Viitattu 20.6.2022.

Aiheesta muualla
----------------

* Yrityksen nettisivut